text: Udvalgsformand: Ny strategi skaber mere tryghed
  27 marts 2016 kl. 17.55
  Vi vil fortsat lytte til borgerne. Det siger udvalgsformand Preben Friis-Hauge, der afviser kritikken af den nye vindmøllestrategi i Varde Kommune.
  Selvom både flere politikere og borgere er bekymrede for en ny vindmøllestrategi i kommunen, så er der slet ingen grund til at være nervøs, siger udvalgsformand Preben Friis-Hauge.
  -Vi tager hånd om de naboer, der bor op til 900 meter fra vindmøllerne og derfor er det en god plan, siger Preben Friis-Hauge til TV SYD.
  Ifølge udvalgsformanden vil der fortsat blive lyttet til alle borgere og der vil fortsat være mulighed for at komme med høringssvar.
  Samtidig så er det ifølge Preben Friis-Hauge kun godt for borgerne, at alle der bor indenfor 900 meter, kan være med til at afgøre, om der skal opstilles vindmøller eller ej.
  